Muscat talab rapport dettaljat ta’ kjarifika kif ukoll dokumenti oħra relatati, sabiex jiġi assigurat li ma jkun hemm l-ebda ksur ta’ drittijiet Is-Segretarju Parlamentari għaċ-Ċittadinanza u Komunitajiet, Alex Muscat, fi stqarrija, saħaq li se jkun qed jaħdem biex id-drittijiet tar-residenti tan-Nadur jkunu mħarsa. Dan ġurnata wara li l-Prim Ministru Robert Abela, akkumpanjat mill-Ministru għal Għawdex Clint Camilleri, żaru lir-resideniti milquta. Muscat kien qed jirreferi għall-każ, żvelat mis-sit illum.com.mt , fejn għexieren ta' residenti minn Nadur irċevew ittra li tgħidilhom illi l-art li fuqha inbniet id-dar tagħhom hija ta' familja partikolari - werrieta ta' Richard Stagno Navarra - u li għaddiet għand dawn permezz tal-approvazzjoni mill-Awtorità tal-Artijiet. Ir-residenti li jlaħħqu l-għexieren, skont is-Sindku tan-Nadur Edward Said, huma mwerwrin u qed imorru għandu u għand il-Kunsill hekk kif jinsabu fid-dlam dwar kif ġara li ġara u kif inżammu fid-dlam dwar il-proprjetà tagħhom u l-art li mibnija fuqha. Intant, fi stqarrija, Alex Muscat saħaq li sa issa jirriżultaw dawn il-fatti: Is-Segretarju Parlamentari rrikonoxxa li r-reġistrazzjoni ta’ dawn iż-żewġ medded ta’ art kellha impatt fuq numru ta’ residenti. Fid-dawl ta’ dan, Muscat talab rapport dettaljat ta’ kjarifika kif ukoll dokumenti oħra relatati, sabiex jiġi assigurat li ma jkun hemm l-ebda ksur ta’ drittijiet u tiġi stabbilita l-validità tal-proċess segwit. Mhux qed jiġi eskluż li jittieħdu passi ulterjuri. L-Aġenzija għar-Reġistrazzjoni tal-Artijiet qed tagħmel il-verifiki tagħha. Is-Segretarju Parlamentari sostna li se jkun qed jiltaqa’ mal-Kunsill Lokali tan-Nadur u mar-residenti milquta nhar it-Tnejn 9 ta’ Marzu.